钦定古今图书集成/理学汇编/文学典/第157卷 > 《徐师曾文体明辩》 > 《跋武连汤尉檄》魏·了翁
## 钦定古今图书集成/理学汇编/文学典/第157卷 > 《徐师曾文体明辩》 > 《跋武连汤尉檄》魏·了翁

嘉定六年夏，五月甲子，余过剑门，有得武连尉汤君
《丁卯檄》槁以相示者，陈义开伟，读之慨然。因惟天下
之生，一治一乱，盖气数屈信之变，人事昏明之感，所
不能免也。而使斯人犹有所凭依以自立者，则以天
彝人纪，未尝一日间断耳。晋侯不安于自制之服冕，
更始愧汗于盛陈之郎卫，刘仁恭惭于自有之旌节。
彼盗贼小人，怀奸怙乱，盖陷溺之深者，其心术犹能
时时发见。本朝数巨寇，其冯阻作昏如益、如具，如邕、
如睦，其挟虏以叛如昌、如豫、如曦，莫不有死难反正
之臣。虽然，是受任典职者耳，而奋自布衣，无尺寸之柄，独以区区之笔舌扶植人心如汤君者，岂不益可
尚哉？为我寄声谢之，“毋矜焉而画也，毋挠焉而折也，
毋不见知焉而愠也。”士所当为，盖不止此，汤君自重，
勉之。